**Ministru kabineta noteikumu projekta**

**“Noteikumi par pasažieru komercpārvadājumiem ar vieglo automobili”**

**sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Lai izsniegtu licences pasažieru komercpārvadājumiem ar vieglajiem automobiļiem, Noteikumu projekts paredz noteikt prasības licences un licences kartītes saņemšanai, pārvadātāja, vadītāja un pakalpojumu piedāvātāja tiesības un pienākumus, pakalpojuma saņemšanas kārtību un Valsts ieņēmumu dienestam sniedzamās informācijas apjomu. Licencēšanas procesu pasažieru komercpārvadājumiem ar vieglo automobili nodrošinās SIA “Autotransporta direkcija”. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Autopārvadājumu likuma 35. panta sestā daļa, kas stāsies spēkā 2018.gada 1.martā. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Autopārvadājumu likuma 35. panta sestā daļa, redakcijā, kas stāsies spēkā 2018.gada 1.martā nosaka, ka prasības speciālās atļaujas (licences) saņemšanai, kārtību, kādā veicami pasažieru komercpārvadājumi ar vieglo automobili, kā arī Valsts ieņēmumu dienestam sniedzamās informācijas apjomu nosaka Ministru kabinets.  Pašlaik pasažieru komercpārvadājumi ar vieglo automobili tiek veikti tikai kā taksometra pakalpojumi.   1. pasažieru komercpārvadājumi ar taksometru - pakalpojums, kurā pasažieris, vienojoties ar pārvadātāju, tiek aizvests uz pasažiera norādīto vietu un norēķini tiek veikti, ievērojot uzskaites ierīces fiksētos rādījumus.   Taksometri:   * ir aprīkoti ar skaitītāju un maksu aprēķina tikai ar šo ierīci; * ir aprīkoti ar taksometru pazīšanās zīmēm; * izmanto taksometru stāvvietas, sabiedriskā transporta joslas; * var tikt nolīgti stāvvietā, pa telefonu uz apturot uz ielas.  1. Atšķirībā no taksometru pārvadājuma, (Autopārvadājumu likuma 1.panta 26.2 punkta definīcijai (spēkā no 2018.gaad 1. marta) pasažieru komercpārvadājumi ar vieglo automobili ir pārvadājuma pakalpojums ar vieglo transportlīdzekli līdztekus pasažieru komercpārvadājumiem ar taksometru, kurš tiek piedāvāts, pieprasīts un apstiprināts, izmantojot tikai elektronisko sakaru līdzekļus tiešsaistes režīmā tīmekļvietnē vai mobilajā lietotnē, un par kuru apmaksa tiek veikta tikai bezskaidrā naudā.   Noteikumu projekts paredz, ka šo pakalpojumu varēs sniegt Autopārvadājumu likumā definēts "pārvadātājs" - komersants, zemnieku vai zvejnieku saimniecība, kas pēc pasūtījuma vai līguma ar nosūtītāju, pasažieri vai uz cita tiesiska pamata uzņemas pārvadājuma saistību, saņemot licenci.  Šos pārvadājumu veic:   * norēķins tikai ar bezskaidru naudu; * izsaukt var tikai tīmekļvietnē vai mobilajā aplikācijā; * neizmanto nekādas taksometru privilēģijas (taksometru pazīšanās zīmēm,  taksometru stāvvietas, transporta joslas).   Ieviešot šādu jaunu pakalpojuma veidu, paredzēts veicināt pārvadājumu pakalpojumu attīstību izmantojot jauno tehnoloģiju iespējas, vienlaikus mazināt skaidras naudas apriti pakalpojumos, kas mazina iespēju neuzrādīt faktiskos ieņēmumus, tādējādi mazināt ēnu ekonomiku pasažieru komercpārvadājumos.  Satiksmes ministrija ir sagatavojusi Ministru kabineta noteikumu projektu (turpmāk – Noteikumu projekts) ”Noteikumi par pasažieru komercpārvadājumiem ar vieglo automobili”.  Noteikumu projekts paredz noteikt:   * 1. prasības speciālās atļaujas (turpmāk - licences) saņemšanai pasažieru komercpārvadājumu ar vieglo automobili;   2. kārtību, kādā veicami pasažieru komercpārvadājumi ar vieglo automobili;   Prasības licences saņemšanai pasažieru komercpārvadājumu ar vieglo automobili.   * 1. Valsts ieņēmumu dienestam sniedzamās informācijas apjomu par pasažieru komercpārvadājumiem ar vieglo automobili.     1)Licence ir oficiāla atļauja, ko izsniedz ar likumu pilnvarota varas iestāde, lai veiktu darbību, kas bez šādas atļaujas būtu aizliegta. Attiecīgi, licencēšanas mērķis ir kontrolēt personas pielaidi konkrētam pakalpojuma tirgum un otrādi, prasību neizpildes gadījumā liegt šo iespēju. Izsniedzot licenci, iestāde akceptē komercdarbības veicēja atbilstību noteiktām normatīvo aktu prasībām, kā arī veic šīs komercdarbības uzraudzību.  Pamatojoties uz Autopārvadājumu likuma 35.panta piekto daļu (redakcijā, kas stāsies spēkā 2018.gada 1.martā) pasažieru komercpārvadājumus ar vieglo automobili drīkst veikt, ja pārvadātājs ir saņēmis speciālo atļauju (licenci), kuru izsniedz VSIA “Autotransporta direkcija” (turpmāk - Autotransporta direkcija).  Speciālo atļauju (licenci) izsniedz saskaņā ar procedūru, kuru veic Administratīvā procesa likumā un Paziņošanas likumā noteiktajā kārtībā.  Noteikumu projektā noteikts, ka speciālo atļauju (licenci) pasažieru komercpārvadājumiem ar vieglo automobili izsniedz uz četriem gadiem. Par šādu termiņu ir panākta vienošanās ar nozari vienlaikus izstrādājot Ministru kabineta noteikumu projektu “Noteikumi par valsts nodevu par speciālās atļaujas (licences) izsniegšanu komercpārvadājumiem ar autotransportu” (Valsts sekretāru sanāksmes 2017.gada 2.novembra sēdes protokols Nr.43 16.§ (VSS-1153)), ņemot vērā transportlīdzekļu samērīgu nolietojumu vienas speciālās atļaujas (licences) darbības laikā. Atkārtoti vēršoties pie institūcijas speciālās atļaujas (licences) saņemšanai, izsniedzējs var vērtēt konkrētā pārvadātāja pieredzi un darbību iepriekšējā periodā.  Terminētas licences nepieciešamība pamatojama ar autotransporta īpašo jomu, jo:  1) pārvadājumi tiek veikti pa koplietošanas ceļiem, vedot pasažierus ar transportlīdzekļiem, par kuru izmantošanu atbildīgs ir pārvadātājs, tāpēc terminēta licence nodrošina satiksmes drošību, kā arī sabiedrības intereses un drošību, jo izsniedzot speciālo atļauju (licenci), izsniedzējs pārliecinās, vai pilnīgi visi pārvadātāji turpina atbilst licences saņemšanas nosacījumiem, tajā skaitā par tā rīcībā esošo autotransportlīdzekļu tehnisko stāvokli. Speciālās atļaujas (licences) izsniedzējs ir atbildīgs par tās izmantošanu, par to, lai pārvadātājs atbilstu speciālās atļaujas (licences) saņemšanas prasībām.  2) arī citu autopārvadājumu jomā, kā kravas komercpārvadājumos un pasažieru komercpārvadājumos ar autobusiem nevienā no Eiropas Savienības dalībvalstīm nav noteikta beztermiņa speciālā atļauja (licence);  3) transportlīdzekļiem ir noteikts amortizācijas (nolietošanās un nomaiņas) laiks, kurš ir apmēram 4-7 gadi;  4) terminētas autotransporta jomā ir gan autovadītāju tiesības, medicīniskā veselības stāvokļa izziņa, autovadītāju periodiskās apmācības, transportlīdzekļu tehniskās apskates, kā arī ātrbojīgo un bīstamo kravu transportlīdzekļu iekārtu sertifikācija;  5) var mainīties prasības licences saņemšanai, kā arī nosacījumi piekļuvei uzņēmējdarbībai.  Līdzīgi citos autopārvadājumos saskaņā ar Regulas Nr. 1071/2009 26.panta 1. un 2.punkta prasībām kompetentajai iestādei reizi divos gados ir jāsniedz ziņojums Eiropas Komisijai par izsniegto atļauju skaitu un veidu, kurš būs nepilnīgs un neprecīzs, ja licence būs neterminēta, jo licences saglabāsies arī tiem uzņēmumiem, kuri vairs ar autopārvadājumiem nenodarbojas. Tiks izkropļota statistiskā informācija par licencētajiem pārvadātājiem – to skaits kļūs aizvien lielāks un neatbildīs patiesajai situācijai.Tādējādi terminēta licence ir sevi pierādījusi kā efektīvu līdzekli, lai nodrošinātu visu iepriekšminēto prasību izpildi, kontroli un uzraudzību.  Pieteikties licences saņemšanai pārvadātājs varēs arī elektroniski, Autotransporta direkcijā iesniedzot iesniegumu, elektroniski aizpildot speciālu tiešsaistes formu Autotransporta direkcijas tīmekļvietnē www.atd.lv (e-pakalpojums). Identifikācijai izmanto vienotajā valsts un pašvaldību pakalpojumu portālā www.latvija.lv pieejamos personas identifikācijas līdzekļus. Pakalpojums tiks nodrošināts ar valsts informācijas sistēmu “Autopārvadājumu informatīvā datubāze”. Šajā sistēma tiks veikti programmatūras papildinājumi, lai varētu nodrošināt pakalpojumu sniegšanu. Pašlaik tiek minētā sistēma tiek izmantota  speciālo atļauju (licenču) un licences kartīšu izsniegšanai pasažieru komercpārvadājumiem ar autobusiem un komercpārvadājumiem ar kravas automobiļiem.  Speciālo atļauju (licenci) izsniedz, ja pārvadātājs (Autopārvadājumu likuma 1.panta 28. daļas definējumā), atbilst šādām prasībām:  1) pārvadātājs reģistrēts Latvijas Republikas Uzņēmumu reģistrā, tam nav pasludināts maksātnespējas process, tas neatrodas likvidācijas procesā, kā arī pārvadātāja saimnieciskā darbība nav apturēta vai izbeigta;  2) pārvadātājam nav nodokļu maksājumu parāda, kura kopsumma pārsniedz likuma "[Par nodokļiem un nodevām](https://likumi.lv/ta/id/33946-par-nodokliem-un-nodevam)" [18.panta](https://likumi.lv/ta/id/33946-par-nodokliem-un-nodevam#p18) pirmās daļas 8.punktā noteikto nodokļu (nodevu) parāda kopsummu, no kuras sākot nodokļu administrācija nodrošina publisku informācijas pieejamību;  3) Iekšlietu ministrijas Informācijas centra Sodu reģistrā (pārbaudi veic tiešsaistē) pārvadātājam, kā arī pārvadātāja likumiskajiem pārstāvjiem nav nenomaksātu administratīvo sodu ceļu satiksmē un autopārvadājumu jomā.  4)attiecībā uz pārvadātāju Autotransporta direkcija pēdējā gada laikā nav pieņēmusi lēmumu par speciālās atļaujas (licences) anulēšanu, izņemot gadījumus, kad licence tika anulēta, ja to prasījis pats pārvadātājs.  Lai izvērtētu pārvadātāja atbilstību noteikumu projekta prasībām speciālās atļaujas (licences) saņemšanai, Autotransporta direkcija iegūs informāciju no Latvijas Republikas Uzņēmumu reģistra, Valsts ieņēmumu dienesta publiskojamo datu bāzes un Iekšlietu ministrijas Informācijas centra uzturētā Sodu reģistra.  Autotransporta direkcija datus par uzņēmuma reģistrāciju, uzsāktu maksātnespējas procesu, informāciju vai to, ka tas neatrodas likvidācijas procesā, kā arī, vai pārvadātāja saimnieciskā darbība nav apturēta vai izbeigta iegūs no Latvijas republikas Uzņēmumu reģistra. Tiks izmantots esošais integrācijas risinājums, kurš jau tagad tiek izmantots Direkcijas pakalpojumu nodrošināšanai. Integrācija tiek nodrošināta caur valsts informācijas sistēmu savietotāju un papildus izmaiņas no uzņēmumu reģistra puses nebūs nepieciešamas.  Informācijas centra uzturētā Sodu reģistrā paredzēts iegūt par Latvijas Administratīvo pārkāpumu kodeksa 137.1, 149.32, 149.36 panta pārkāpumiem. Tiks izmantota esošā integrācija  Informācijas saņemšanai no Valsts ieņēmumu dienesta tiks izmantota valsts ieņēmumu dienesta publiskojamo datu bāze <https://www6.vid.gov.lv/?aspxerrorpath=/VID_PDB/NPAR>, un tajā pieejamā informācija, kas norāda, vai uzņēmumam ir obligāto nodokļu vai nodevum maksājumu parāds.  Savukārt, ja pārvadātājs iesniegs iesniegumu institūcijai speciālās atļaujas (licences) saņemšanai uz nākamo speciālās atļaujas licences darbības periodu, institūcija papildus vērtēs, vai pārvadātājam iepriekšējā darbības periodā par pārkāpumiem autopārvadājumu jomā nav bijusi anulēta speciālā atļauja (licence).  Augstāk minētie nosacījumi speciālās atļaujas (licences) saņēmēja ir būtiski uzņēmējdarbības rādītāji. Šos kritērijus, vērtējot uzņēmēja atbilstību saņemt speciālu atļauju (licenci) kā pielaidi konkrētam uzņēmējdarbības veidam, vērtē arī citi licences izsniedzēji. Prasība būt reģistrētam Latvijas Republikas uzņēmuma reģistrā uzliek par pienākumu uzņēmējam veikt uzņēmējdarbību atbilstoši valstī pieņemto normatīvo aktu prasībām, attiecīgi veikt noteikto nodokļu un nodevu maksājumu nosacījumus un vienlaikus nodod tiesības valsts kontrolējošām institūcijām veikt normatīvo aktu prasību ievērošanas kontroli.  Autotransporta direkcija šobrīd izsniedz speciālās atļaujas (licences) un licences kartītes pasažieru komercpārvadājumiem ar autobusiem un kravas komercpārvadājumiem ar kravas automobiļiem Latvijas teritorijā un starptautiskajiem pārvadājumiem saskaņā ar Ministru kabineta 2012.gada 21.februāra noteikumiem “Kārtība kādā izsniedz, uz laiku aptur vai anulē speciālās atļaujas (licences) un licences kartītes komercpārvadājumu veikšanai ar autotransportu un izsniedz autopārvadājumu vadītāja profesionālās kompetences sertifikātus” (turpmāk – MK noteikumi Nr.121), attiecīgi veicot pārvadātāju atbilstības speciālās atļaujas (licences) izsniegšanas nosacījumiem novērtēšanu izmantojot Latvijas Republikas Uzņēmumu reģistra, Valsts ieņēmumu dienesta publiskojamo datu bāzes un Iekšlietu ministrijas Informācijas centra uzturētā Sodu reģistru. Informāciju no Iekšlietu ministrijas  Arī šo noteikumu projektā paredzētās prasības pārvadātājam noteiktas līdzīgi kā MK noteikumos Nr.121. Proti, šo noteikumu 13.punktā noteikts, ka Autotransporta direkcija lēmuma pieņemšanai par licences izsniegšanu veic informācijas pārbaudi par uzņēmuma reģistrācijas datiem un administratīvajiem sodiem, kas liecina par uzņēmuma vēlmi attīstīties, veidot jaunu uzņēmumu un darba vietas, sniegt pienesumu sabiedrībai un valstij. Šādu kritēriju kopums pašlaik ietverts pamatā visos pašvaldību pieņemtajos taksometru licencēšanas noteikumos.  Lai mazinātu administratīvo slogu, vienlaikus nodrošinot efektīvu informācijas apriti, noteikumu projektā noteikts, ka  Autotransporta direkcija septiņu darbdienu laikā pārbauda pārvadātāja atbilstību šo noteikumu 2.punktā noteiktajām prasībām Uzņēmumu reģistrā, Valsts ieņēmumu dienesta publiskojamo datu bāzē un Sodu reģistrā un atbilstības gadījumā izsniedz speciālo atļauju (licenci) trīs darbdienu laikā ievietojot savā tīmekļvietnē informāciju par izsniegto speciālo atļauju (licenci). Iesniegumu izskatīšanu septiņu darba dienu laikā Autotransporta direkcija nodrošinās no 2019.gada 1.janvāra, kad tiks pilnveidota minētā pakalpojuma automātisko datu ielasīšana un salīdzināšana. Līdz 2018.gada 31.decembrim iesniegumu par speciālās atļaujas saņemšanu izskatīšanu Autotransporta direkcija nodrošina Administratīvā procesa likumā noteiktajā termiņā  Autotransporta direkcija informāciju par speciālās atļaujas (licences) izsniegšanu vai atteikumu izsniegt speciālo atļauju (licenci) trīs darbdienu laikā nosūtīta pārvadātājam uz oficiālo elektronisko adresi, ja tā ir aktivizēta, vai uz iesniegumā norādīto elektroniskā pasta adresi  Ievērojot Administratīvā procesa likuma 69.panta pirmās daļas 2.punktu, projekts paredz, ka lēmumiem par speciālās atļaujas (licences) izsniegšanu vai anulēšanu nav nepieciešama rakstveida forma. Tas tiks realizēts, sistēmā ietverot attiecīgu ierakstu. Tāpat kā reģistrācijas gadījumā par speciālās atļaujas (licences) anulēšanu tiks paziņots, ievietojot Autotransporta direkcijas tīmekļa vietnē attiecīgu informāciju un vienlaikus uz reģistrācijas iesniegumā norādīto elektronisko pasta adresi nosūtot paziņojumu par speciālās atļaujas licences anulēšanu. Speciālās atļauja (licence) tiek uzskatīta par anulētu nākamajā dienā no publiskās paziņošanas.  Lēmumus, kas pieņemti, neievērojot rakstveida formu, personas var apstrīdēt Administratīvā procesa likuma 69.panta otrajā daļā noteiktajā kārtībā. Proti, ja administratīvais akts izdots citādi, nevis rakstveidā, procesa dalībniekam ir tiesības viena mēneša laikā pieprasīt, lai iestāde to noformē rakstveidā atbilstoši minētā panta prasībām. Iestāde šo administratīvo aktu noformē 14 dienu laikā pēc attiecīgā pieprasījuma saņemšanas un paziņo to adresātam Paziņošanas likumā noteiktajā kārtībā. Apstrīdēšanas termiņš sākas pēc šā akta vai atteikuma paziņošanas.  Noteikumu projektā ietvertas prasības licences kartītes saņemšanai.  Autopārvadājumu likuma 1.panta 181) daļa nosaka ka licences kartīte — noteiktas formas dokuments, ko izsniedz pārvadātājam attiecībā uz katru autotransporta līdzekli un kas apliecina, ka pārvadātājs kā autotransporta līdzekļa īpašnieks vai turētājs ir noteikumos paredzētajā kārtībā saņēmis speciālo atļauju (licenci) komercpārvadājumu veikšanai. Licences kartīte ir speciālās atļaujas (licences) sastāvdaļa, kuru nevar izsniegt pārvadātājam, kuram nav izsniegta licence, savukārt pārvadātājs nav tiesīgs veikt pasažieru komercpārvadājumus, ja tā transportlīdzeklim nav izsniegta licences kartīte.  Ņemot vērā to, ka pārvadātāja atbildība ir reglamentēta Autopārvadājumu likumā par dažādu pārvadājumu veidu līgumu (saistību) pārkāpumiem un to neievērošanu, licences kartīti transportlīdzeklim var izsniegt, ja tas atbilst šādām prasībām:  1. saskaņā ar Autopārvadājumu likumā 29.panta ceturtā daļā noteikto, pasažieru komercpārvadājumus ar vieglo automobili veic ar M1 kategorijas vieglo transportlīdzekli, kurā ir ne vairāk kā četras pasažieru sēdvietas;  2. Transportlīdzekļu un to vadītāju valsts reģistrā reģistrētas transportlīdzekļa īpašuma vai turējuma tiesības. Noteikumu projektā paredzēts, ka pārvadātājam, kas pasažieru komercpārvadājumos izmanto citas personas īpašumā esošu transportlīdzekli, tā turējums ir jāreģistrē Reģistrā, uzrādot šo informāciju transportlīdzekļa reģistrācijas apliecībā. Šāda kārtība atbrīvos pārvadātāju no pienākuma transportlīdzeklī turēt nomas līguma eksemplāru un ļaus kontrolējošām institūcijām noteikt (arī kontrolēt) personas, kuras faktiski nodarbojas ar pārvadājumiem.  Noteikumu projekts paredz, ka Autotransporta direkcija izsniedz licences kartīti ja:  1)pārvadātājam ir derīga licence;  2)transportlīdzeklis atbilst M1 vieglā transportlīdzekļa kategorijai un tam transportlīdzekļa tehniskajos datos reģistrētas ne vairāk kā četras pasažieru sēdvietas;  3) valsts tehniskajā apskatē fiksētais transportlīdzekļa tehniskā stāvokļa vērtējums ir “0” vai “1”;  4) transportlīdzeklis Reģistrā reģistrēts pārvadātāja īpašumā vai turējumā.  Minētos datus par transportlīdzekli Autotransporta direkcija iegūs Transportlīdzekļu un to vadītāju valsts reģistrā. Autotransporta direkcijai ir noslēgts sadarbības līgums ar VAS “Ceļu satiksmes drošības direkciju” uz kura pamata ir ieviests datu nodošanas tiešsaistes risinājums. Dati tiek nodoti izmantojot drošas piekļuves sertifikātus. Papildus finansējums no valsts budžeta nav nepieciešams.  Informāciju par licences kartītes izsniegšanu vai atteikumu izsniegt licences kartīti trīs darbdienu laikā Autotransporta direkcija nosūtīta pārvadātājam uz elektroniskā pasta adresi.  Tādējādi tiek nodrošināta pieeja informācijai institūcijām, kurām deleģēta minētās komercdarbības administrēšana un uzraudzība (policijas iestādes, kontroles dienesti, Valsts ieņēmumu dienests, Latvijas transportlīdzekļu apdrošinātāju birojs u.c.).  Speciālās atļaujas (licences) un licences kartīšu izsniegšana pasažieru komercpārvadājumiem ar vieglo automobili paredzēts sniegt kā maksas pakalpojumu saskaņā ar 2013.gada 3.septembra Ministru kabineta noteikumiem Nr.732 “”Valsts sabiedrības ar ierobežotu atbildību “Autotransporta direkcija” maksas pakalpojumu cenrādis”, kuros nepieciešams veikt attiecīgus grozījumus. Maksa par pakalpojumu tiks iekasēta no pakalpojuma saņēmējiem, un tiek prognozēts, ka maksa par speciālās atļaujas (licences) izsniegšanu būs 50 EUR, par licences kartīti 4,00 EUR.  2) Kārtībā, kāda kādā veicami pasažieru komercpārvadājumi ar vieglo automobili.  Pārvadātājs pakalpojumu veic lietojot tīmekļvietnes vai mobilās aplikācijas programmu. Noteikumos noteiktas prasības informācijas apjomam un procesiem, kas jānodrošina programmai, kuru izmanto pakalpojuma nodoršināšanai, lai tiktu nodrošināts pakalpojuma pieprasījuma akcepts, korekts braukšanas maksas aprēķins un brauciena apmaksa tīmekļa vietnē vai mobilajā aplikācijā.  Noteikumu projekts paredz ierobežojumu transportlīdzeklim, kuru izmantos pasažieru komercpārvadājumos vizuālajam noformējumam. Noteikts, ka transportlīdzeklim nedrīkst būt vizuālās pazīmes, kas norāda uz pārvadājuma pakalpojuma sniegšanu. Piemēram - taksometra pazīšanās zīmes, zīmols, simbols u.c. Atbilstoši Autopārvadājumu likuma 1.panta 26.2 daļas definīcijai par pasažieru komercpārvadājums ar vieglo automobili, nosaka atšķirību, ka tas ir pakalpojums kurš tiek piedāvāts, pieprasīts un apstiprināts, izmantojot tikai elektronisko sakaru līdzekļus tiešsaistes režīmā tīmekļvietnē vai mobilajā lietotnē, un par kuru apmaksa tiek veikta tikai bezskaidrā naudā. Ieviešot šo pārvadājumu pakalpojumu, paredzēts ar inovācijām padarīt efektīvu un ērtu pārvietošanos vienlaikus mazinot ēnu ekonomiku, jo samaksa par braucienu paredzēta tikai bezskaidrā naudā tiešsaistē izmantojot pasažiera reģistrētos norēķinu iestādes datus. Vizuālu pazīmju lietošanas ierobežojums nodrošina šī principa ievērošanu. Ja pasažierim tiks radīta iespēja minētos transportlīdzekļus atpazīt un apturēt uz ielas, piemēram, transportlīdzeklis aprīkots ar labi atpazīstamu mobilās aplikācijas vizuālu attēlojumu, tas rada iespēju vienoties par pārvadājumu pakalpojumu, neizmantojot tīmekļvietnes vai mobilās aplikācijas starpniecību, neuzskaitot pakalpojumu un norēķinoties skaidrā naudā.  Šo pārvadājumu kontroles pasākumi galvenokārt iespējami veicot kontrolpirkumus, kas paredzēti. Ministru kabineta 2011.gada 24.maija noteikumos Nr. Nr.411 “Autopārvadājumu kontroles organizēšanas un īstenošanas kārtība”. Pēc šo noteikumu pieņemšanas Ministru kabinetā, Satiksmes ministrija gatavos noteikumu grozījumu projektu, precizējot kontroles tiesības – veikt pasažieru komercpārvadājumu ar vieglo automobili pārvadājumu kontroli.  Noteikumu projekts nosaka, ka kontroles dienestiem pārvadātājs uzrāda darba līgumu, tas izslēdz iespēju pārvadājumus veikt kā pašnodarbinātai personai, jo  Autopārvadājumu likuma 1.panta 28. daļa nosaka, ka pārvadātājs — komersants, zemnieku vai zvejnieku saimniecība, kas pēc pasūtījuma vai līguma ar nosūtītāju, pasažieri vai uz cita tiesiska pamata uzņemas pārvadājuma saistību.Attiecīgi tas neparedz tiesības fiziskām personām (tajā skaitā pašnodarbinātām personām) veikt pasažieru komercpārvadājumus. Pārvadājuma līguma jeb saistības būtība ir reglamentēta AL 36.pantā, nosakot, ka saskaņā ar līgumu par pasažieru pārvadāšanu ar autotransporta līdzekli pārvadātājs apņemas par attiecīgu maksu aizvest pasažieri līdz attiecīgai pieturai (vietai) un, ja pasažieris nodevis bagāžu, — nogādāt to attiecīgajā pieturā un izsniegt personai, kura ir pilnvarota saņemt bagāžu, bet pasažieris apņemas samaksāt par braukšanu un bagāžas pārvadāšanu, ja normatīvajos aktos nav noteikts citādi.  Savukārt, Autopārvadājumu likuma 40.pantā ir reglamentēta pārvadātāja atbildība par dažādu pārvadājumu veidu līgumu (saistību) pārkāpumiem un to neievērošanu, tostarp - Pārvadātāja atbildība par zaudējumiem, kas radušies pārvadāšanas laikā, ja pasažieris gājis bojā, guvis sakropļojumu vai citu veselības bojājumu vai viņa mantai nodarīts bojājums un pārvadātājs nepierāda, ka zaudējums radies nepārvaramas varas dēļ, ar paša cietušā nodomu vai viņa rupjas neuzmanības dēļ. Par zaudējumiem, kas radušies pasažiera iekāpšanas vai izkāpšanas laikā un bagāžas iekraušanas vai izkraušanas laikā, pārvadātājs atbild, ja ir konstatēta viņa vaina.  2018.gada 20.decembrī  Eiropas Savienības Tiesā (turpmāk – EST) pasludinātais spriedums lietā C‑434/15 Asociación Profesional Elite Taxi (Reģ. Nr. 1.15/61). EST spriedumā secināts, ka tāds starpniecības pakalpojums, ko veido ar viedtālruņa lietotnes palīdzību par samaksu veikta neprofesionālu autovadītāju, kas izmanto savu transportlīdzekli, savienošana ar personām, kuras vēlas pārvietoties pilsētā, ir jāuzskata par nedalāmi saistītu ar pārvadājumu pakalpojumu un tādu, kas tādēļ ir kvalificējams par “pakalpojumu transporta jomā”.  Noteikumu projekts par pasažieru komercpārvadājumiem ar vieglo automobili satur analogu pakalpojuma sniegšanas principu, taču šajos noteikumos paredzēts, ka pārvadājumus veiks Autopārvadājumu likumā definēts pārvadātājs - komersants, zemnieku vai zvejnieku saimniecība, kas pēc pasūtījuma vai līguma ar nosūtītāju, pasažieri vai uz cita tiesiska pamata uzņemas pārvadājuma saistību.  Šo noteikumu projekta saturā pārvadātājs lieto tīmekļvietni vai mobilās aplikāciju, kura ir kādas citas personas rīcībā. Izvēloties pārvadājuma pakalpojumu tīmekļvietnē vai mobilajā aplikācijā pasažieris faktiski pieprasa un akceptē tīmekļvietnes vai mobilās aplikācijas pārvadājumu pakalpojumu un cenu, kā arī apmaksa par pārvadājumu pakalpojumu tiek veikta izmantojot tikai tīmekļvietni vai mobilo aplikāciju. Attiecīgi, pārvadājuma pakalpojumu veic pārvadātājs, bet apmaksas par pārvadājumu pakalpojumu iekasēšanu un administrēšanu veic cita persona. Ņemot vērā augstāk minētos apstākļus, nepieciešams ieviest jaunu ar pārvadājumu pakalpojumu saistītu definīciju, kas noteiktu, ka starpniecības pakalpojums, ko veido ar tīmekļvietnes vai mobilās lietotnes palīdzību par samaksu ar nedalāmi saistīta ar pārvadājumu pakalpojumu. Attiecīgi, šo noteikumu projektā nav ietverams regulējums par personas, kuras rīcībā ir tīmekļvietne vai mobilā aplikācija tiesībām un pienākumiem, līdz jauna regulējuma ieviešanas Autopārvadājumu likumā.  3)Valsts ieņēmumu dienestam (turpmāk – tekstā VID) sniedzamās informācijas apjoms.  Ņemot vērā to, ka šajā pārvadājumu veidā pakalpojuma piedāvāšana, pasūtīšana, pakalpojuma cenas aprēķins un norēķins par braucienu tiek veikts tiešsaistē tīmekļa vietnē vai mobilajā aplikācijā, noteikumu projekts paredz noteikt, ka pārvadātājs izmanto tikai tādu tīmekļvietni vai mobilo aplikāciju, kas nodrošina šajos noteikumos noteikto informācijas apjumu, kas jāsniedz klientam, datu glabāšanu un ierobežojumus dzēst vai labot programmā esošos datus.. Autopārvadājumu likums regulē tiesiskās attiecības starp pārvadātāju, kas pasažieru un kravas pārvadājumus ar autotransporta līdzekļiem veic kā profesionālu darbību, un nosūtītāju, saņēmēju vai pasažieriem. Līdz ar to Autopārvadājumu likuma subjekts ir pārvadātājs, un tas nevar būt tīmekļvietens vai mobilās lietotnes pakalpojumu sniedzējs.  Tādējādi datu sniegšana Valsts ieņēmumu dienestam ir pārvadātāja atbildība un process, kādā tas tiek veikts neatbilst šo noteikumu tvērumam. Ņemot vērā, ka noteikumos paredzēts noteikt pienākumu pārvadātājam nodrošināt iesniegt minimālo datu apjomu apkopotā veidā, bet likumā “Par nodokļiem un nodevām” un “Par Valsts ieņēmumu dienestu” noteiktās VID tiesības, VID ir tiesības pieprasīt plašāku informāciju par konkrēto pārvadātāju, līdz ar to, jānosaka datu glabāšanas termiņš tāds, kāds ir noteikts likuma “Par nodokļiem un nodokļiem” 15.panta pirmās daļas 4.punktā: nodokļu aprēķinu pareizības pierādīšanai uzglabāt finansiālās un saimnieciskās darbības ieņēmumus un izdevumus apliecinošus attaisnojuma dokumentus un citus darbību apliecinošus dokumentus (tajā skaitā jebkādu elektronisku vai papīra dokumentu formā esošu informāciju, kas ietekmē nodokļu aprēķinu un nomaksu) līdz dienai, kad tie nepieciešami, lai izpildītu prasības par saimnieciskās un finansiālās darbības norises izsekojamību, bet ne mazāks kā piecus gadus. Izpildot šo pienākumu, nodokļu maksātājs ievēro citu personu tiesības uz privātās dzīves neaizskaramību un fizisko personu datu aizsardzību;  Šobrīd saskaņā ar likumu “Par valsts sociālo apdrošināšanu” 21.panta desmitā daļa nosaka, ka Autopārvadājumu likuma 35.pantā minētais pārvadātājs maksā valsts sociālās apdrošināšanas obligāto iemaksu (turpmāk – obligātās iemaksas) avansu 130 *euro* kalendāra mēnesī par katru vieglo taksometru, ar kuru tiek veikti pārvadājumi, īpaši šim mērķim paredzētajā kontā”. Ņemot vērā to, ka minētais pasažieru komercpārvadājumu pakalpojums darbojas līdztekus pasažieru komercpārvadājumiem ar taksometru, ievērojot vienlīdzības principu šim pakalpojuma veidam piemērojamas līdzvērtīgas prasības nodokļu nomaksas jomā, attiecīgi nepieciešams precizēt tiesisko regulējumu likumā “Par valsts sociālo apdrošināšanu”.  Ņemot vērā to, ka likuma “Grozījumi Autopārvadājumu likumā” (858/Lp12) pārejas noteikumu 35.punktā paredzēts, ka transportlīdzekļu vadītājiem jābūt reģistrētiem taksometra vadītāju reģistrā līdz 2018.gada 31.maijam, noteikumu projektā paredzēts noteikt, ka prasības attiecībā par taksometra vadītāja reģistrāciju piemērojamas no 2018.gada 1.jūnija. |
| 3. | Projekta izstrādē iesaistītās institūcijas un publiskas personas kapitālsabiedrības | Notikušas vairākas sanāksmes (28.09.2017., 19.10.2017.) neformālās darba grupās, piedaloties Satiksmes ministrijas, Finanšu ministrijas, Valsts ieņēmumu dienesta, Ekonomikas ministrijas, un VSIA “Autotransporta direkcija” pārstāvjiem. |
| 4. | Cita informācija | Nav. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Jauna pasažieru komercpārvadājuma veida ieviešana var ietekmēt pārvadātājus, kas šobrīd veic pasažieru komercpārvadājumus ar taksometriem. |
| 2. | Tiesiskā regulējuma ietekme uz tautsaimniecību un administratīvo slogu | Tiesiskais regulējums rada jaunu uzņēmējdarbības vidi pārvadājumu nozarē, kurā var uzsākt darbību.  Nacionālās attīstības plāna rādītājus mikrolīmenī vai makrolīmenī neietekmē;  Tiesiskais regulējums rada konkurenci pārvadātājiem, kuri veic pasažieru komercpārvadājumus ar taksometriem;  Ar projektu tiek paplašinātas VSIA “Autotransporta direkcija” funkcijas, ieviešot papildus administratīvas procedūras personām, kas vēlas nodarboties ar pasažieru komercpārvadājumiem ar vieglajām automašīnām. Taču VSIA “Autotransporta direkcija”, kā arī personām, papildus administratīvais slogs iespējami tiek samazināts, tā kā licenču un licences kartīšu izsniegšanas process tiks nodrošināts attālināti, nodrošinot iespēju pieteikt un saņemt pakalpojumu elektroniski.  Ņemot vērā elektroniski pieejamu informāciju, Kontrolējošām institūcijām un pakalpojuma saņēmējiem - pasažieriem tiks nodrošināta informācija par pakalpojuma sniedzēju atbilstību normatīvajos aktos noteiktajām kvalifikācijas prasībām. |
| 3. | Administratīvo izmaksu monetārs novērtējums | Administratīvās izmaksas Autotransporta direkcijai gada laikā nepārsniedz 2000 *euro*. |
| 4. | Atbilstības izmaksu monetārs novērtējums | Projekts šo jomu neskar. |
| 5. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar. |

|  |  |  |
| --- | --- | --- |
| **IV. Tiesību akta projekta ietekme uz spēkā esošo tiesību normu sistēmu** | | |
| 1. | Saistītie tiesību aktu projekti | Tiesību akta projektā ietverts nosacījums, ka pārvadājumus ar vieglo automobili var veikt autovadītājs, kas reģistrēta Taksometru vadītāju reģistrā. Noteikumu projekts “Pasažieru komercpārvadājumu ar taksometru un vieglo automobili vadītāja reģistrācijas kārtība” izsludināts Valsts sekretāru sanāksmē 2017.gada 14.decembrī (prot.49 23. §) VSS-1310.  Saskaņā ar tiesību akta projektu, pārvadātājam izsniedz speciālo atļauju (licenci). Par speciālās atļaujas (licences) izsniegšanu paredzētas iekasēt valsts nodevu, kuras apmērs un maksāšanas kārtība noteikta Ministru kabineta noteikumu projektā “Noteikumi par valsts nodevu par speciālās atļaujas (licences) izsniegšanu komercpārvadājumiem ar autotransportu automobili” (izsludināts Valsts sekretāru sanāksmē 2017.gada 2.novembrī (prot.43 16. §) VSS-1153.  Lai nodrošinātu minēto komercpārvadājumu kontroli jāveic grozījumi Ministru kabineta 2011.gada 24.maija noteikumos Nr.411 “Autopārvadājumu kontroles organizēšanas un īstenošanas kārtība”.  Licences un licences kartītes procesa nodrošināšanai VSIA “Autotransporta direkcija” veiks kā maksas pakalpojumu, attiecīgi nepieciešams veikt grozījumus 2013.gada 3.septembra Ministru kabineta noteikumos Nr.732 “Valsts sabiedrības ar ierobežotu atbildību “Autotransporta direkcija” maksas pakalpojumu cenrādis”.  Papildus nepieciešams izstrādāt grozījumus likumos –  “Latvijas Administratīvo pārkāpumu kodekss”, nosakot soda apmēru par pārkāpumiem šajā komercpārvadājumu veidā, “Par valsts sociālo apdrošināšanu”, nosakot sociālās apdrošināšanas avansa maksājumu, “Sauszemes transportlīdzekļu īpašnieku civiltiesiskās atbildības obligātās apdrošināšanas likumā” precizējot regulējumu attiecībā par vieglo automobili, kuru izmanto pasažieru komercpārvadājumos. Kā arī, lai pastiprinātu pasažieru drošību, nepieciešams veikt grozījumus likumā “Ceļu satiksmes likums”, nosakot, ka vieglajam transportlīdzeklim, kuru izmanto pasažieru komercpārvadājumos valsts tehniskā apskates jāveic ne retāk reizi sešos mēnešos. |
| 2. | Atbildīgā institūcija | Satiksmes ministrija, VSIA “Autotransporta direkcija” |
| 3. | Cita informācija | Nav. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar. |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Tiesību akta projekts saturs apspriests vairākās darba grupās piedaloties potenciālā pakalpojuma nodrošinātāju pārstāvjiem Uber un Taxify.  Paziņojums par līdzdalības iespējām tiesību akta izstrādes procesā ievietots Satiksmes ministrijas tīmekļa vietnē [www.sam.gov.lv](http://www.sam.gov.lv)  2017.gada 22.septembrī. |
| 2. | Sabiedrības līdzdalība projekta izstrādē | Projekta izstrādē notikušas konsultācijas ar Ekonomikas ministriju, Finanšu ministriju, Valsts ieņēmumu dienestu.  Par projektu saņemti priekšlikumi un iebildumi no Ekonomikas ministrijas, Valsts ieņēmumu dienesta, Latvijas Pasažieru pārvadātāju asociācijas, OU Taxify. |
| 3. | Sabiedrības līdzdalības rezultāti | Ekonomikas ministrija (10.10.2017.) daļēji atbalsta tiesību akta projektu. Ekonomikas ministrijas priekšlikumi par pārvadājumu organizēšanas kārtību ņemti vērā, nav atbalstīts priekšlikums par prasības atcelšanu par obligātās sociālās apdrošināšanas avansa maksājumu.  Tiesību akta projektā ietvertais regulējums izriet no  Likuma “Par valsts sociālo apdrošināšanu” 21.pantā noteiktās prasības, ka piemērojama arī pasažieru komercpārvadājumos ar vieglo automobili.  Valsts ieņēmumu dienests (VID) (06.10.2017.) atbalsta tiesību akta projektu. VID priekšlikumi daļēji iekļauti tiesību akta projektā. Nav atbalstāms priekšlikums par papildus jomu – “automašīnas noma ar vai bez vadītāja” , jo šāds pakalpojums nav paredzēts Autopārvadājumu likumā.  Nav atbalstāms VID priekšlikums par braucienu veikt apmaksu skaidrā naudā un iespēju izsniegt darījumu apliecinošu kvīti Autopārvadājumu likuma noteiktajam norēķins šajā komercpārvadājumu veidā iespējams tikai bezskaidrā naudā.  Latvijas Pasažieru pārvadātāju asociācija (LPPA) atbalsta tiesību akta projektu ar papildinājumiem.  Priekšlikums par obligātās sociālās apdrošināšanas avansa maksājumu un iekļauts tiesību akta projektā.  Nav atbalstāms LPPA priekšlikums šajā pārvadājumu veidā lietot sertificētu mērierīci savienojumā ar viedierīci. Tiesību akta projekts paredz lietot tīmekļvietnes vai mobilās lietotnes programmu, ar kuras starpniecību tiek veikts maksas par braucienu aprēķins un iekasēta samaksa.  OU Taxify neatbalsta tiesību akta projektu. |
| 4. | Cita informācija | Nav. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Satiksmes ministrija. VSIA “Autotransporta direkcija”. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Saskaņā ar Autopārvadājumu likuma 35.panta piekto daļu (spēkā no 2018.gada 1.marta) ir paplašinātas VSIA “Autotransporta direkcija” funkcijas, nosakot, ka tā veic licenču izsniegšanu pasažieru komercpārvadājumu ar vieglo automobili veikšanai |
| 3. | Cita informācija | Nav. |

Satiksmes ministrs U.Augulis

Vīza:

Valsts sekretārs K.Ozoliņš

Ziemele-Adricka 67028036

Dana.Ziemele-Adricka@sam.gov.lv